paragraph_text: Rođena kao sedamnaesto dijete Roberta I., vojvode od Parme i infante Marije Antónije Portugalske, udala je se 1911. godine za tadašnjeg nadvojvodu Karla Austrijskog. Nakon atentata na nadvojvodu Franza Ferdinanda 1914. godine, nadvojvoda Karlo postao je prijestolonasljednik Austo-Ugarske te je nakon smrti cara Franjo Josipa I. 1916. godine postao car Austrije i kralj Ugarske. Nakon završetka Prvog svjetskog rata 1918. godine, Habsburgovci su bili protjerani te je bivša Austro-Ugarska podijeljena na Austriju, Mađarsku, Čehoslovačku, Jugoslaviju, Rumunjsku i Poljsku. Karlo i Zita otišli su u izgnanstvo u Švicarsku, te ih je Antanta nakon uzaludnih pokušaja restauracije monarhije u Mađarskoj premjestila na Madeiru, gdje je Karlo preminuo 1922. godine. Nakon smrti njezinog supruga, Zita i njen sin Otto bili su simboli jedinstva izgnane dinastije. Podigla je, kao pobožna katolkinja, veliku obitelj na noge, nakon što je postala udovica s 29 godina.